Imtella' Ottubru 31, 2021 Ritratti: Arkivji Żewġ persuni nqatlu u għaxra oħra ndarbu wara li tliet rġiel, li identifikaw ruħhom bħala Talibani, sparaw fuq kotra li kienet qed tiċċelebra tieġ ta' erba' koppji. Il-każ seħħ fil-provinċja Nangarhar il-Ġimgħa, bl-awtoritajiet Talibani jiċħdu li l-irġiel kienu qed jaġixxu fuq struzzjonijiet tal-awtoritajiet, tant li tnejn minnhom ġew arrestati. Kien irrappurtat li l-organizzaturi tat-tieġ konġunt kienu talbu permess mill-mexxej lokali tat-Taliban biex ikunu jistgħu jdoqqu l-mużika f'żona li fiha se jkun hemm biss in-nisa. Madanakollu waqt li kien għaddej it-tieġ, l-aggressuri daħlu u ppruvaw ikissru l-loudspeakers, u meta sabu reżistenza, qabdu jisparaw. Filwaqt li l-mużika kienet ipprojbita taħt it-tmexxija tat-Talibani bejn l-1996 u l-2001, din id-darba l-awtoritajiet Talibani ma ħarġux liġi f'dan is-sens. Il-grupp tal-Istat Iżlamiku, li huwa rivali tat-Taliban, ġieli kien responsabbli għal attakki simili fil-passat.